અમદાવાદ: મ્યુનિસિપલ કોર્પોરેશન દ્વારા નગરદેવી ભદ્રકાળી મંદિરથી છેક ત્રણ દરવાજા સુધીના વિસ્તારને આવરી લેતો આશરે રૂ.ર૭.૩૪ કરોડના ખર્ચે ભવ્ય ભદ્ર પ્લાઝા ડેવલપમેન્ટ પ્રોજેકટ ગત વર્ષ ર૦૧૧માં હાથ ધરાયો હતો, જે ર૦૧૪માં પૂર્ણ કરાયો હતો. જોકે ભદ્ર પ્લાઝા ડેવલપમેન્ટ પ્રોજેક્ટના પહેલા તબક્કા પાછળ કરોડો રૂપિયા ખર્ચ્યા બાદ પણ પાથરણાંવાળાઓનાં દબાણના વિવાદથી તેનો બીજો તબક્કો કોર્પોરેશને કંટાળીને પડતો મૂક્યો હતો. આ જૂના દબાણને ખસેડવાની કામગીરી ગઇ કાલે મોડી રાતે એસ્ટેટ વિભાગ દ્વારા હાથ ધરાઇ હતી. કમિશનર મૂકેશકુમારના આદેશના પગલે તંત્ર અચાનક હરકતમાં આવ્યું હતું. મોડી રાતે દબાણ ખસેડાયા બાદ તે સ્થળે હાઇકોર્ટની સૂચના મુજબ માન્ય સામાજિક સંસ્થાઓમાં નોંધાયેલા પાથરણાંવાળા માટે જગ્યા ફાળવવા પીળા પટ્ટા દોરવાની કામગીરી હાથ ધરાઇ હતી, જે હજુ ત્રણેક દિવસ ચાલશે.